Ebben a bejegyzésben elmagyarázom azt, hogyan segítek Önnek, ha ingatlant szeretne vásárolni.
KAPCSOLATFELVÉTEL
Általános szabály, hogy telefonon, email-en vagy itt a honlapon küldött üzenetben tudja felvenni velem a kapcsolatot és jelzi, hogy ingatlant szeretne vásárolni. Szintén általános szabály, hogy általában a vevő választ ügyvédet.
Ezt követően tisztázzuk, belterület vagy termőföld törvény hatálya alá eső ingatlant szeretne-e venni. Az ügyintézés ettől függően más. Amennyiben termőföld, úgy a 30 napos kifüggesztésre is figyelemmel kell lenni.
A RÉSZLETEK ÉS AZ ÉRDEMI MUNKA
Bekérem e-mailen az eladó(k)tól és a vevő(k)től a személyi igazolványának és lakcímkártyájának mindkét oldala másolatát, továbbá az adókártya másolatát. Ezeknek a hiányában az alábbi adatokra van szükségem: 
· név
· születési név
· személyi azonosító jel
· születési hely, idő
· anyja neve
· lakcím
· adóazonosító jel
· személyi igazolvány száma
· lakcímkártya száma
· ügyfél telefonszáma, e-mailcíme
Ezeken felül szükség van az alábbi információkra: az ingatlan helyrajzi száma, vételár nagysága, ingatlan állaga, közművesítettsége, foglaló/vételárelőleg/vételárrészletek teljesítési összege, határideje és módja, saját erő/bankhitel (melyik bank)/állami támogatás (fajtája) mértéke, megosztása, birtokbaadás időpontja. illetékkedvezményi, vagy -mentességi lehetőségek tekintetében kérdések (5 éven belül eladott lakásingatlan esetén a szerződés másolatának bekérése).
Felvilágosítást adok az ügyvédi díjról (akár már konkrét összeg, ha pontosan tudom a vételár nagyságát és a fizetés módját – önerő, vagy hitel, terhelt ingatlan-e), valamint a költségekről (10.600.-Ft./ingatlan az ingatlan-nyilvántartási eljárás illetéke, 4.800.-Ft./ingatlan a tulajdoni lap díja). 
Mindezek után, ideális esetben elkészítem a tényvázlatot, a megbízásom, megküldöm mailen aláírásra, és bevárom, hogy visszaszkenneljék – ez elsősorban azért szükséges, hogy ne legyen vita az ügyvédi díjról, illetve arról, hogy megbízásra került sor. 
Abban az esetben, ha nem nekem felróhatóan nem kerül sor szerződéskötésre (eláll valamelyik fél) és a szerződés tervezetét elkészítettem, átküldtem, az ügyvédi díj 80%-ának megfelelő összeg kiszámlázásra kerül az ügyfél részére, hiszen a munkát elvégeztem.
 Mindezek után az alábbi lépések következnek:
1. Szerződéservezet elkészítése, e-mailen átolvasásra megküldésre kerül eladó(k)nak és vevő(k)nek
2. Visszajelzést várok az ügyféltől: rendben van-e az átküldött formában a szerződés, vagy szükséges-e bárminemű módosítás – ha igen, ezt átvezetem, újra megküldöm jóváhagyásra
3. Időpontot egyeztetünk aláírásra
4. Aláíráskor már várom a nyomtatott, leegyeztetett szerződéssel az ügyfeleket, melyet átolvasnak, vagy felolvasom részükre. Ezzel egyidőben JÜB ellenőrzés, pénzmosási adatlapok kitöltése, aláírása. Minden fél kap 1-1 eredeti példányt a szerződésből, átadják vagy elutalják a foglaló/előleg/részlet/vételár összegét a másik félnek, ha így rendelkezik a szerződés, számla alapján az ügyvédi díjat, átadják a költségek ellenértékét
5. Az aláírt szerződést ingatlan-nyilvántartási kérelemmel a földhivatalnál érkeztetem és ha szükséges a bank részére kiadom az ügyfélnek az érkeztetett szerződést.
6. Ha vevői jog kerül kikötésre és a teljes vételár megfizetése hiányában egyelőre a tulajdonjog-átruházásra nem kerül sor, a szerződéssel egyidejűleg aláírásra kerül a tulajdonjog-átruházó nyilatkozat 5 eredeti példánya és aláírjuk a letéti szerződést, mely a tulajdonjog-átruházó nyilatkozatok ügyvédi őrzéséről szól. A letéti szerződésben rendelkezünk arról, hogy ha a teljes vételár kifizetésre kerül az eladó részére, az általa megadott e-mail címéről küldött elektronikus levele átvétele után intézem a földhivatali tulajdonjog-bejegyzést, illetve kiadom a nyilatkozatot a vevőnek.
[bookmark: _GoBack]Mindezek után a földhivatal 60 napos eljárási határidőn belül vagy ügyfélkapun keresztül, vagy postán küldi az ügyfeleknek a határozatot.
Kész is vagyunk! Várom hívását, ha ingatlant szeretne vásárolni.

